CELEX: C2005/045/30
Language: et
Date: 2005-02-19 00:00:00
Title: Kohtuasi C-507/04: Euroopa Ühenduste Komisjoni 8. detsembri 2004. aasta hagi Austria Vabariigi vastu

19.2.2005   
            
            
               ET
            
            
               Euroopa Liidu Teataja
            
            
               C 45/16
            
         Euroopa Ühenduste Komisjoni 8. detsembri 2004. aasta hagi Austria Vabariigi vastu
   (Kohtuasi C-507/04)
   (2005/C 45/30)
   Kohtumenetluse keel: saksa
   Euroopa Ühenduste Komisjon esitas 8. detsembril 2004 Euroopa Ühenduste Kohtule hagi Austria Vabariigi vastu. Hageja esindajad on Michael Van Beek ja Bernhard Schima, keda abistab advokaat Matthias Lang, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul:
   
               1.
            
            
               tuvastada, et Austria Vabariik rikkus kohustust võtta veatult või täielikult üle nõukogu 2. aprilli 1979. aasta direktiiv 79/409/EMÜ loodusliku linnustiku kaitse kohta, (1) kuna jättis nii täielikult kui ka veatult Austria õiguskorda üle võtmata selle direktiivi artikli 1 lõiked 1 ja 2, artikli 5, artikli 6 lõike 1, artikli 7 lõiked 1 ja 4, artikli 8, artikli 9 lõiked 1 ja 2 ning artikli 11;
            
         
               2.
            
            
               jätta kohtukulud Austria Vabariigi kanda.
            
         Õiguslikud alused ja peamised argumendid
   Käesolevas hagis väidab komisjon, et komisjonile teatatud või siis komisjonile teadaolevates asjakohastes õigusnormides on direktiiv 79/409/EMÜ Burgenland'i, Kärnten'i, Alam-Austria, Ülem-Austria, Salzburg'i, Steiermark'i, Tirooli, Vorarlberg'i ja Viini liidumaades vastu võetud õigusnormide kaudu võetud Austria õiguskorda üle puudulikult.
   Komisjoni arvates ei ole üksikud liidumaad täielikult või veatult üle võtnud direktiivi sätteid, mis käsitlevad direktiivi kohaldamisala (direktiivi artikli 1 lõiked 1 ja 2), linnuliikide üldist kaitsesüsteemi (direktiivi artikkel 5), turustamiskeeldu (direktiivi artikli 6 lõige 1), lisas II nimetatud linnuliikidele jahipidamist (direktiivi artikli 7 lõige 1), liikide arvukuse säilitamist (direktiivi artikli 7 lõige 4), keelatud jahi- ja püüdmise viise ning vahendeid (direktiivi artikkel 8), artiklites 5-8 sätestatust erandite kehtestamist (direktiivi artikli 9 lõiked 1 ja 2) ning looduslike linnuliikide sissetoomist (direktiivi artikkel 11).
   
      (1)  EÜT L 103, lk 1.